Proposals for a strategic promotion of destinations through the exploratory analysis of running events
Authors: Γκαρανέ Σοφία 
Published: April 2023

Σκοπός της παρούσας μελέτης είναι να αποκτηθεί μια σαφής κατανόηση των παραγόντων εκείνων που σχετίζονται με αθλητικές εκδηλώσεις (και συγκεκριμένα δρομικούς αγώνες) που θα μπορούσαν να συμβάλουν στην επιμήκυνση της τουριστικής περιόδου, αφήνοντας ένα βιώσιμο αποτύπωμα στον προορισμό. Η εκπλήρωση αυτού του στόχου αποτελεί αναγκαιότητα τόσο για τον σχεδιασμό της κατάλληλης στρατηγικής μάρκετινγκ των τουριστικών προορισμών από φορείς που είναι επιφορτισμένοι με αυτό το έργο όσο και για τη σωστή διαχείριση του τουριστικού προϊόντος από τις τοπικές αρχές.Η εποχικότητα του τουρισμού αποτελεί ένα ζήτημα μείζονος σημασίας στην ακαδημαϊκή βιβλιογραφία δεδομένου ότι είναι ένα φαινόμενο που επηρεάζει την πλειοψηφία των τουριστικών προορισμών. Συνήθως αναγνωρίζεται ως πρόβλημα ή δυσκολία με αρνητικές οικονομικές και κοινωνικο-πολιτιστικές επιπτώσεις κατά τη διάρκεια της περιόδου χαμηλής τουριστικής έλευσης και με αρνητικές περιβαλλοντικές συνέπειες κατά την περίοδο αιχμής. Ο ρόλος του τουρισμού στην ελληνική οικονομική ανάπτυξη είναι κεντρικός. Ωστόσο, το φαινόμενο της εποχικότητας έχει ελάχιστα προσεγγιστεί. Αν και η εποχικότητα του τουρισμού δεν θα εξαλειφθεί ποτέ, η βιβλιογραφία έχει προτείνει διάφορες πολιτικές αντιμετώπισης, μία εκ των οποίων είναι η διοργάνωση εκδηλώσεων ως στρατηγική προσέγγιση για την καταπολέμηση της εποχικότητας.Η εκτενής βιβλιογραφική ανασκόπηση της παρούσας διατριβής εντόπισε ένα ερευνητικό κενό στον τομέα των αθλητικών εκδηλώσεων μικρής κλίμακας και τον ρόλο τους στον μετριασμό της εποχικότητας. Αν και η διοργάνωση εκδηλώσεων αποτελεί μια κοινή στρατηγική για τον μετριασμό της εποχικότητας, εντούτοις απαιτείται εις βάθος και διαχρονική μελέτη για τη διερεύνηση των χαρακτηριστικών των εκδηλώσεων αυτών. Με βάση τα προαναφερθέντα, η συγγραφέας αυτής της διατριβής βρήκε την ευκαιρία να προτείνει ένα μοντέλο που θα επικεντρωνόταν στον εντοπισμό και την εμπειρική τεκμηρίωση των παραγόντων εκείνων που επηρεάζουν την εξομάλυνση της εποχικότητας και την επέκταση της τουριστικής περιόδου μέσω της οργάνωσης δρομικών αγώνων μικρής κλίμακας.Για την επίτευξη αυτού του στόχου ακολουθήθηκαν τα εξής μεθοδολογικά βήματα:- Εφαρμόστηκε συστηματική βιβλιογραφική επισκόπηση της τουριστικής εποχικότητας και παρουσιάστηκαν οι διαφορετικές προσεγγίσεις που αφορούν τις στρατηγικές εξομάλυνσής της. Σύμφωνα με τα κενά που εντοπίστηκαν στα αποτελέσματα της επισκόπησης αυτής, δόθηκε ιδιαίτερη προσοχή στα αθλητικά γεγονότα μικρής κλίμακας ως εργαλείο για την καταπολέμηση της εποχικότητας. Επίσης, αναλύθηκαν οι βασικές έννοιες της βιωσιμότητας. Αναγνωρίστηκε η απουσία ενός αξιόπιστου θεωρητικού μοντέλου που θα περιγράφει τα στοιχεία και τους παράγοντες που ενδέχεται να επηρεάσουν την εξομάλυνση της τουριστικής εποχικότητας στα πλαίσια μίας επιτυχούς διοργάνωσης αθλητικής εκδήλωσης μικρής κλίμακας.- Αναλύθηκαν οι αντιλήψεις των τοπικών επαγγελματιών του τουρισμού και των διοργανωτών δρομικών αγώνων ανά την Ελλάδα και από ορισμένες περιοχές της Κύπρου. Τα ευρήματα επέστησαν την προσοχή σε ζητήματα εξομάλυνσης της εποχικότητας που σχετίζονται με αγώνες δρόμου. Έμφαση δόθηκε στη μεταβλητή συνέργεια σε σχέση με τη βιωσιμότητα στον τουρισμό. Τα αποτελέσματα της ποιοτικής έρευνας αποκάλυψαν πέντε βασικά θέματα (εποχικότητα, αγώνας δρόμου, τοπικοί επαγγελματίες, συνέργεια, βιωσιμότητα) ως βάση της εμπειρικής έρευνας. Χρησιμοποιήθηκε η προσέγγιση της μεθόδου των Δελφών για την αξιολόγηση των αποτελεσμάτων και τη διασφάλιση της αξιοπιστίας και εγκυρότητάς τους.- Οριοθετήθηκε το ερευνητικό πρόβλημα και διατυπώθηκαν οι βασικές ερευνητικές υποθέσεις. Εντοπίστηκαν οι εξαρτημένες και οι ανεξάρτητες μεταβλητές του προτεινόμενου θεωρητικού μοντέλου.- Η ποσοτική έρευνα βασίστηκε στο ερωτηματολόγιο «Δρομικοί Αγώνες και Επιμήκυνση της Τουριστικής Περιόδου» το οποίο διανεμήθηκε στους τοπικούς φορείς (332 Ελληνικούς δήμους). Η εγκυρότητα των υποθέσεων εξετάστηκε μέσω της ευρέως αποδεκτής ανάλυσης PLS-SEM. Από τις 23 γενικές υποθέσεις, οι 12 έγιναν τελικά αποδεκτές.- Διατυπώθηκε ένα σύνολο συμπερασμάτων και προτάσεων διαχείρισης που προέκυψαν από την ερευνητική προσπάθεια.Συμπερασματικά, το φαινόμενο της τουριστικής εποχικότητας εκδηλώνεται σχεδόν σε όλες τις χώρες και τους προορισμούς παγκοσμίως. Δεδομένου ότι η βιομηχανία αθλητικού τουρισμού έχει επιδείξει τη δυναμική της διατηρώντας ένα σταθερό ρυθμό ανάπτυξης και αυξάνοντας τη δημοτικότητά της μεταξύ των ταξιδιωτών τις τελευταίες δεκαετίες, παρά την πρόσφατη πανδημία, καθίσταται ολοένα και πιο σημαντική η εισαγωγή ειδικών εκδηλώσεων κατά τη διάρκεια εκτός σεζόν, προκειμένου να καλυφθούν το κενό που επιφέρει η εποχικότητα.Αυτή η διατριβή έδειξε ότι είναι δυνατό να κατανοηθούν οι έννοιες που σχετίζονται με ένα δρομικό αγώνα κατά τη διάρκεια της περιόδου χαμηλής τουριστικής έλευσης και ότι είναι σημαντικός ο εντοπισμός των χαρακτηριστικών που επηρεάζουν τη διαδικασία οργάνωσης ενός αθλητικού γεγονότος. Επί του παρόντος δεν υπάρχουν δημοσιεύσεις που να σχετίζονται με την τουριστική εποχικότητα και τις εκδηλώσεις μικρής κλίμακας και μόνο ένας περιορισμένος αριθμός περιοδικών έχουν δημοσιεύσει άρθρα που συνδυάζουν την εποχικότητα και τις μεγάλες εκδηλώσεις.Επιπλέον, αυτή η μελέτη έχει εντοπίσει την ανάγκη για μελλοντική έρευνα που θα εκτείνεται πέρα από τις ανάγκες της βιομηχανίας αθλητικού τουρισμού. Η παρούσα διατριβή παρείχε τις θεωρητικές βάσεις για μια τέτοια έρευνα και προσέφερε νέα εργαλεία και μεθόδους για την υποστήριξη αυτής της προσπάθειας. Ας ελπίσουμε ότι η παρούσα θα διευκολύνει τη συνεχή μελέτη του φαινομένου της εποχικότητας τόσο σε παγκόσμιο όσο και σε περιφερειακό επίπεδο και, ως εκ τούτου, θα συμβάλει στη διαμόρφωση του μέλλοντος της βιομηχανίας του τουρισμού εκδηλώσεων.